ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱԳԱՐԱԿ ՔԱՂԱՔԻ 75-ԱՄՅԱԿԻ ԱՌԹԻՎ

Ագարակ քաղաքի սիրելի՛ բնակիչներ,

Ի սրտե շնորհավորում եմ Ագարակ քաղաքի 75-ամյա հոբելյանի առթիվ։

Տոն, որը մեկ անգամ ևս մեկտեղում է Ագարակի խնդիրներով և ձեռքբերումներով ապրող մարդկանց:

Մեր խորին հարգանքն ու ակնածանքը՝ ավագ սերնդի ներկայացուցիչներին, ովքեր կերտեցին մեր քաղաքը, զարգացրին արդյունաբերությունը, կրթեցին ու դաստիարակեցին իրենց փոխարինելու արժանի հետնորդներ:

Ի սրտե շնորհավորում եմ երիտասարդներին, ում ուսերին է դրված քաղաքի ներկան ու ապագան:

Դժվարություններ ու խոչընդոտներ շատ կան, որ պետք է համատեղ ջանքերով և համառ հաստատակամությամբ հաղթահարենք, բայց կան նաև ակնառու փոփոխություններ, նոր իրականացված և ընթացքի մեջ գտնվող քաղաքաշինական ու զարգացման տարատեսակ ծրագրեր։

Այս օրը նաև միմյանց նկատմամբ բարությամբ, սիրով ու հարգանքով լցվելու և այդ ամենն անկեղծորեն մեր սիրելի քաղաքին փոխանցելու հրաշալի առիթ է՝ այն համոզմամբ, որ սիրով ու հոգատար վերաբերմունքով այսուհետ և՛ս շարունակելու ենք շենացնել մեր ջերմ ու բարի քաղաքը:

Քաղաքի շենացման գործում յուրաքանչյուրիս անձնական նվիրումն է պետք. մենք պետք է ավելի հոգատար ու սրտացավ լինենք մեր քաղաքի հանդեպ։

Ստեղծենք, ավելացնենք ու զարգացնենք, վճռական, հաստատուն քայլերով շարժվենք առաջ՝ հաղթահարելով բոլոր դժվարությունները։

Վստահ եմ` ամեն անցնող տարին ամփոփելիս բոլորս կկարողանանք խոսել նոր ձեռքբերումների, հաջողությունների, իրականացված ծրագրերի մասին։

Ագարակ քաղաքին՝ զարգացման նորանոր ծրագրեր, հաջողություններ ու բարեկեցություն եմ ցանկանում, կենսուրախ ու շենացնող ագարակցիներին` ամենայն բարիք։

Տոնդ շնորհավոր, Ագարակ։